Poul Nødgaard (DF), 2005-04-21:
Nå, det var jo ikke så godt.
Nu må vi se.
Netop i disse dage indsender, tror jeg, hovedparten af Folketingets medlemmer deres oplysninger vedrørende hverv og økonomiske interesser.
Jeg tror endda, fristen udløber i dag.
Denne ordning er jo som bekendt frivillig.
Forslaget fra SF går i al sin enkelhed ud på at ændre den nuværende, frivillige ordning, som vi netop lige har vedtaget, til en obligatorisk ordning, som naturligvis kun skal omfatte medlemmerne og ikke deres ægtefæller.
Det er lige for at få disse ting slået fast.
Hvis jeg først må påpege en svaghed i SF's forslag – man har lige været inde på det under debatten med den foregående ordfører – så er det, at SF let og elegant undlader at fortælle, hvilke sanktioner der skal træde i kraft, hvis folketingsmedlemmerne ikke lader sig registrere.
Den del af forslaget overlader SF trygt og roligt til Præsidiet.
Men det kunne dog være interessant her i dag og meget nyttigt, synes jeg, for den videre behandling af forslaget, såfremt SF ligesom løfter sløret for, hvad man har forestillet sig, der skulle være af sanktioner.
I Dansk Folkeparti går vi ud fra, at SF mener, at det skal være en form for økonomiske sanktioner – det går vi ud fra – og det kunne så være relevant at vide, om det skal være økonomiske sanktioner over for det parti eller det folketingsmedlem, der ikke vil indgive oplysningerne.
Begge dele er muligt, og det mener jeg det kunne være ganske godt at få noget at vide om, inden vi slutter den her debat.
Fordelen eller det, som vi synes er positivt ved forslaget, er, at det lægger op til fuld åbenhed.
Og man kan jo sige, at hvis der skal ske registrering af folketingsmedlemmer i forbindelse med de ting, vi taler om her, så burde det være et enten-eller.
For jeg går ud fra, en af årsagerne til, at den registrering finder sted, er, at hvis et folketingsmedlem har aktier for mere end et bestemt beløb i f.eks. Mærsk eller Vestas, så er det jo ikke irrelevant at vide, hvis vedkommende er ordfører på en stor erhvervssag.
Hvis medlemmet er storaktionær deri, så ville det være smart, at pågældende ikke beskæftigede sig med et lovforslag vedrørende det.
Jeg går ud fra, at det er derfor, ordningen er der.
Jeg ved godt, at fru Birthe Rønn Hornbech er meget optaget af det frivillige, det er jeg egentlig også selv, eller måske nærmere, at man slet ikke skulle have en sådan ordning, men nu har vi den.
Og så vil jeg sige, at i det udvalgsarbejde, der nu forestår – hvis SF kan løfte sløret for, hvad de har forestillet sig, der skal ske for dem, der eventuelt ikke måtte gøre det – vil jeg i dag ikke helt afvise, at vi kunne støtte forslaget på et givet tidspunkt.
Med den åbenhed mener jeg sådan set, at nogle måske med rette kunne sige: Jamen så kunne man egentlig lige så godt afbilde sin selvangivelse i registeret.
Det har jeg personligt heller ikke noget imod.
Jeg synes, at forslaget indeholder nogle elementer, vi bestemt ikke vil afvise her i dag, men ligefrem at sige, at vi trykker på de grønne knapper, vil jeg ikke.
Vi har det dejlige udvalgsarbejde fra nu af og frem til Folketinget går ind i den mødefri periode, det gør det ikke før i slutningen af sjette måned, så vi har masser af tid til at snakke sammen om det og måske finde en konstruktion, som måske også selv fru Birthe Rønn Hornbech kunne tilslutte sig.
Jeg har fuld respekt for fru Rønn Hornbechs synspunkter.
Men spørgsmålet er, om ikke det skulle være et enten-eller.
Det tror jeg ville kunne lykkes, hvis man sådan filede lidt på forslaget og i det hele taget viste lidt åbenhed over for hinanden.
Når vi ikke er uinteresserede i forslaget, så er det, fordi den åbenhed, forslaget giver udtryk for, er vi altså i høj grad tilhængere af.
Jeg mener ikke, vi skal have noget at skjule, og jeg synes også, at når man er valgt til Folketinget, så skal man vel egentlig ikke have noget imod også at, havde jeg nær sagt, bekende kulør om, hvordan nogle ting står i relation til de oplysninger, man beder om.
Vi kender alle sammen skemaet, som vi har udfyldt de seneste dage.
Jeg synes i hvert fald ikke, der er noget i det skema, der anstøder mig eller forstyrrer min nattesøvn, overhovedet ikke.
Jeg synes, det er meget relevant, og jeg så utrolig gerne, at man udfyldte det.
Jeg kan da godt her med mikrofonerne tændt sige, at vi appellerer til alle vores folketingsmedlemmer om, at de udfylder det skema.
Det synes vi er ret og rimeligt.
Så jeg vil ikke sige, det er en tvangsordning hos os, men vi har appelleret stærkt fra ledelsens side om, at man bør udfylde det skema.
Det er et udtryk for, at Dansk Folkeparti vil have åbenhed, og det er det, jeg også gerne vil have givet udtryk for her i Folketinget her i dag.
Disse var ordene, og nu lyser den røde knap, så det passer lige nøjagtigt.
Jeg har brugt mine 5 minutter, hverken mere eller mindre, hr. formand.